ועדת העבודה, הרווחה והבריאות, כנסת 18, פרוטוקול מספר 700, 2012-05-16 10:00

חיים כץ: בוקר טוב.

חיים כץ: יום רביעי, כ"ד באייר, ה-16 במאי 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק תגמולים לחיילים ולבני משפחותיהם (חבלה שלא בעת מילוי תפקיד) (תיקון - ביטול התנאי להתרחשותה של חבלה במהלך ארבעה-עשר הימים הראשונים של החופשה), התשע"ב-2012 של חבר הכנסת משדה (מוץ) מטון.

חיים כץ: קודם כל, יפה לך שלא צירפת עוד מאתיים חברי כנסת להצעה.

חיים כץ: כשאני מסתכל על הצעות חוק אליהן מצטרפים מאתיים חברי כנסת בלי שהם ידעו מה נעשה בהצעת החוק אלא רק כדי שיירשם שמם, אז יפה שהצעת החוק היא רק שלך.

משה (מוץ) מטלון: אני חייב לומר לך שרציתי להחתים את אורלי לוי, אבל בדיוק היא יצאה והיה לנו מאוד חשוב להניח את הצעת החוק כדי שנספיק לדון בה.

חיים כץ: את אורלי לוי, בגלל שהיא במפלגה שלך.

משה (מוץ) מטלון: בגלל שהיא במפלגה שלי ומסיבות נוספות שלא קשורות להצעת החוק.

חיים כץ: מה יש לך לומר על הצעת החוק?

חיים כץ: נמצא כאן צוות גדול של צה"ל.

משה (מוץ) מטלון: נמצאת כאן נציגה בכירה, קצינת נפגעים, מסוג הבנות שטיפחנו אותן עוד בתפקידי הקודם שהן המלאכיות האמיתיות.

משה (מוץ) מטלון: אתה פוקח את עיניך בבית החולים ואתה רואה את הבנות האלה.

חיים כץ: אני מקווה לא לפקוח את עיניי בבית החולים ולראות את הבנות האלה.

משה (מוץ) מטלון: כבעל ניסיון וכמי שעשה תפקיד, אני יכול לומר לך שאלה המלאכיות האמיתיות.

משה (מוץ) מטלון: קיבלתי פנייה כתוצאה מתחקיר בתוכנית רדיו של הכתבת לענייני צבא כרמלה מנשה.

משה (מוץ) מטלון: התברר, ואנחנו אפילו לא היינו מודעים לו ואני מודה שגם אני לא הייתי מודה לו בתוקף תפקידי הקודם, שחייל שנמצא בחופשה מאושרת למעלה מ-14 ימים, נפצע או נהרג לא מוכר לא כנכה צה"ל ולא כחייל.

חיים כץ: בטח אם הוא לא נהג שיכור.

משה (מוץ) מטלון: אני מראש אומר, ואמרתי את זה גם בפני פורומים אחרים, כולל ועדת גורן, שמי שנוהג שיכור או מי שמבצע עבירה פלילית, אני לא רוצה אותו בקרב חבריי.

משה (מוץ) מטלון: אמרתי את הדברים ואני אומר אותם בכל הזדמנות.

משה (מוץ) מטלון: העוולה שנוצרה כאן, אני לא יודע ממה היא נבעה אבל העוולה היא כזאת שבעצם מי בדרך כלל מקבל את החופשות הארוכות?

משה (מוץ) מטלון: אלה חיילים – ויושבת כאן קצינה שבוודאי תרחיב על העניין הזה – שנמצאים במצוקות קשות בבתיהם, מצוקות כלכליות, או חיילים בודדים שמקבלים חופשה ארוכה.

חיים כץ: או חיילים מהשורה?

משה (מוץ) מטלון: חיילים מהשורה הם חיילים שיש להם בעיות.

חיים כץ: לא, חיילים רגילים.

משה (מוץ) מטלון: בדרך כלל אלה מעטים.

משה (מוץ) מטלון: כמעט אין חופשות ארוכות.

חיים כץ: למה?

משה (מוץ) מטלון: לא יודע.

חיים כץ: למה אין חופשות ארוכות?

אבישג בן דוד: החופשה שנותנים לחיילי חובה הן עד שבוע ימים, אותו שבוע שאנחנו רגילים כשבוע רגילה.

משה (מוץ) מטלון: אתה לא מדבר על אנשי קבע אלא רק על חיילי חובה?

משה (מוץ) מטלון: חיילים.

משה (מוץ) מטלון: חיילי חובה.

אבישג בן דוד: הוא מדבר על חיילי חובה.

חיים כץ: רק שירות סדיר.

משה (מוץ) מטלון: כן.

אבישג בן דוד: חופשות ארוכות יותר כשהן למעלה מ-14 ימים מתייחסות לחיילים שמקבלים חופשות מיוחדות מהצבא, חופשה שנקראת חופשה מיוחדת, שזה כרוך במתן אישור חריג, בעיות כלכליות בבית.

חיים כץ: עד 14 ימים אלה חופשות חפיפיות?

אבישג בן דוד: אלה חופשות.

אבישג בן דוד: האוכלוסייה השנייה שהתכוונתי להזכיר אותה היא אוכלוסיית הלוחמים שבדרך כלל מקבלים חופשת שחרור שאורכת למעלה מ-14 ימים.

וילמה מאור: מה אורך החופשה החריגה?

אבישג בן דוד: עד חודש.

חיים כץ: מה האוצר מבקש?

משה (מוץ) מטלון: 21 ימים.

חיים כץ: למה אתה לא נותן להם 21 ימים?

חיים כץ: אני בצד שלך.

חיים כץ: אתה אומר ש-14 ימים כולם מקבלים.

חיים כץ: מצד אחד בפתיחה שלך אתה אומר מי מקבל את החופשות המיוחדות.

משה (מוץ) מטלון: חיילים חלשים.

חיים כץ: אבל כאן אתה נותן לכל עם ישראל.

אורלי לוי אבקסיס: לא, זה ללוחמים.

חיים כץ: את מדברת על חופשת שחרור שהיא מעל 21 ימים.

חיים כץ: זה יכסה אותם.

אורלי לוי אבקסיס: לא הבנתי מה הייתה השאלה שלך.

משה (מוץ) מטלון: יש כאן איזו התנגדות של האוצר שנוצרה הבוקר.

חיים כץ: אם אתה רוצה לתת באמת לאלה שסימנת אותם, וזה לא לכל חייל שצבר שתי רגילות או שתיים וחצי רגילות והוא יוצא לבלות באילת, בסיכומו של דבר נכי צה"ל שמגיע להם בדין כל מה שהם מקבלים, הם שילמו במיטב גופם כדי לקבל את מה שהם מקבלים.

משה (מוץ) מטלון: אתה לא יודע שמישהו כתב את המכתב לכנסת על הטבות מיוחדות ועל התקנות מיוחדות שקיבלתי למכונית שלי והוא התקבל לרובוט של כיסא הגלגלים.

אורלי לוי אבקסיס: חוצפה.

חיים כץ: אני אומר לך לאור עבודה שעשיתי.

חיים כץ: תנאים עודפים לכאלה שלא בתוך המגרש הזה, לאלה שמגיע להם בדין, מורידים את התנאים של אלה שמגיע להם בדין.

חיים כץ: בשורה התחתונה מורידים ואנחנו רואים את זה בהורדת רמת השירות שמקבלים הנכים וביחס אליהם.

משה (מוץ) מטלון: אתה מספר לי מה לא מקבלים?

משה (מוץ) מטלון: אני יכול לספר לך.

חיים כץ: בגלל שאנחנו רוצים להיראות נחמד, כרמלה מנשה בתוכנית רדיו – לא מעניין, לא סופר ולא רואה.

משה (מוץ) מטלון: יש כאן עוול.

חיים כץ: לא כל כתב רדיו וזב חוטם שכותב בעיתון, נתנו לו עט והוא כותב ואנחנו מתיישרים ועושים מה שהוא רוצה.

משה (מוץ) מטלון: לא, אבל יש כאן עוול.

חיים כץ: יש עוול במה שאמרת.

משה (מוץ) מטלון: עליהם אני מדבר.

חיים כץ: אלה הם מעל 14 ימים.

חיים כץ: אתה צריך ללכת עם האוצר, לומר 21 ימים ולהעביר את זה.

חיים כץ: אחר כך, אם תרצה, תעשה סדק ותוריד ימים.

חיים כץ: זאת עצתי לך.

משה (מוץ) מטלון: מה אומרת ההצעה?

חיים כץ: בדיוק מה שאמרת לגבי 14 ימים אבל 21 ימים.

משה (מוץ) מטלון: והחופשה המקסימאלית היא שלושים ימים.

אבישג בן דוד: לא, אפשר לאשר גם יותר.

אבישג בן דוד: החופשה המיוחדת שהיא ארוכה ביותר אורכת חודש.

חיים כץ: על 21 ימים, כל חופשה שמאושרת והיא מעל 21 ימים, בוא תנצח את המשחק.

אורלי לוי אבקסיס: מה ההערכה הכלכלית?

אורלי לוי אבקסיס: כמה יש שהם בחופשה מעל 21 ימים?

אבישג בן דוד: לא מסוגלים לתת הערכה כלכלית.

אורלי לוי אבקסיס: אני הייתי הולכת אתם ראש בראש.

חיים כץ: מצוין, אבל הוא ייפול.

אורלי לוי אבקסיס: אבל זה לא כלכלי.

חיים כץ: הוא ייפול.

משה (מוץ) מטלון: למה אני אפול?

חיים כץ: כי יבואו ויסבירו ולא יצביעו אתך.

חיים כץ: שמע לי, תן להם 21 ימים ותוביל את זה.

חיים כץ: אם תרצה, אחר כך תמשוך ותתקן.

משה (מוץ) מטלון: מה קרה בשנה וחצי האחרונות?

אבישג בן דוד: תביעות שהוגשו דרך צה"ל, אנחנו מדברים על ארבעה מקרים שנדחו.

חיים כץ: צריך להיות חכם ולא צודק.

אורלי לוי אבקסיס: נכון, אבל זה לא תקציבי.

חיים כץ: כמה ימי חופשה קיבלו האנשים האלה?

אבישג בן דוד: לא יודעת.

חיים כץ: אולי מעל 21.

אבישג בן דוד: מעל 14 ימים.

חיים כץ: יש לך נתונים?

אביבה פאר: אני לא מכירה את התביעות האלה.

חיים כץ: אולי כל הארבעה היו בחופשה מעל 14 ימים?

אורלי לוי אבקסיס: אז מה?

חיים כץ: אתה נלחם על כלום?

חיים כץ: אתה הגדרת את האוכלוסיות, חיילים בודדים, חופשות שחרור, אלה שבאים לעזור בבית, אלה מקבלים מעל 21 ימים.

אורלי לוי אבקסיס: ואם במהלך החופשה מקפיצים אותו ואפילו ליום אחד, זאת נחשבת חופשה?

אורלי לוי אבקסיס: אם נותנים לו חופשה ארוכה ובמהלך חופשת השחרור הקפיצו אותו ליום-יומיים, איך נספרת החופשה?

אבישג בן דוד: היא נקטעת והחופשה נספרת מחדש.

חיים כץ: תשנה את זה ל-21 ימים.

משה (מוץ) מטלון: את אומרת שחופשה מקסימאלית היא שלושים ימים.

חיים כץ: לא, יש גם חופשות יותר ארוכות.

משה (מוץ) מטלון: זה חריג שבחריג.

משה (מוץ) מטלון: נכון?

אבישג בן דוד: כן.

חיים כץ: אבל שלושים ימים, זה סביר.

אבישג בן דוד: כן.

אורלי לוי אבקסיס: זה לקריאה ראשונה?

משה (מוץ) מטלון: כן.

אורלי לוי אבקסיס: אולי תשאיר בצריך עיון לגבי ה-21 ימים מול שלושים.

חיים כץ: נכתוב 21 ימים ודבר עם האוצר.

אורלי לוי אבקסיס: בינתיים האוצר לא יכול לומר תקציבי.

אורלי לוי אבקסיס: הם צריכים להוכיח שזה תקציבי.

חיים כץ: אם הם לא יסכימו, אין לו כלום.

אורלי לוי אבקסיס: למה הם לא כאן?

אורלי לוי אבקסיס: איפה האוצר?

אורלי לוי אבקסיס: אין להם נתונים?

חיים כץ: אם תבואי בזמן, תשמעי את הפתיח של האוצר.

אורלי לוי אבקסיס: דרך אגב, הייתי כאן לפני הזמן, הלכתי למשהו וחזרתי.

משה (מוץ) מטלון: חיים, למה אתה חושב שהם יתנגדו?

חיים כץ: למה הם שלחו לכאן היום נציג של הליכוד הבוקר?

חיים כץ: למה האוצר הוציא לך מסמך לוועדה?

אורלי לוי אבקסיס: מה אומר המסמך?

חיים כץ: 21 ימים.

משה (מוץ) מטלון: אבל אין כאן תקציב.

חיים כץ: לך דבר אתם.

חיים כץ: אתה רוצה שלא נצביע ואתה תלך לדבר אתם?

משה (מוץ) מטלון: בהכנה לשנייה ושלישית אנחנו יכולים לשנות את זה?

חיים כץ: כן.

חיים כץ: ודאי.

חיים כץ: לך דבר אתם.

אורלי לוי אבקסיס: זה לא יהיה נושא חדש.

חיים כץ: לא יהיה נושא חדש.

משה (מוץ) מטלון: לקראת קריאה שנייה ושלישית אני אנסה לדבר אתם.

אורלי לוי אבקסיס: תגיד את זה במליאה עת אתה מציג את זה לקריאה ראשונה.

חיים כץ: כן.

חיים כץ: זה לא נושא חדש.

חיים כץ: זה עלה כאן בדיון.

חיים כץ: זה מופיע בפרוטוקול.

חיים כץ: נאמר שהוא ינסה להגיע אתם להסכמה.

חיים כץ: תקריא את ההצעה עם 21 ימים.

אייל לב ארי: הצעת חוק תגמולים לחיילים ולני משפחותיהם (חבלה שלא בעת מילוי תפקיד) (תיקון מס') (ביטול התנאי שהחבלה ארעה תוך תקופה של 14 הימים הראשונים), התשע"ב-2012.

אייל לב ארי: 1.

אייל לב ארי: תיקון סעיף 2 בחוק תגמולים לחיילים ולבני משפחותיהם (חבלה שלא בעת מילוי תפקיד), התשמ"ח-1988, בסעיף 2(א), בפסקה (2) במקום "14 ימים" יבוא "21 ימים".

אייל לב ארי: 2.

אייל לב ארי: תחולה חוק זה יחול על חבלה שאירעה ביום תחילתו ואילך.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה

חיים כץ: כל חברי הכנסת שנמצאים אישרו את הצעת החוק כהכנה לקריאה ראשונה.

חיים כץ: אני מקווה שהיא תעבור במליאה ואני מקווה שבדיונים שיקיים חבר הכנסת מגיש ההצעה משה (מוץ) מטלון הוא ישב עם האוצר ויסביר לו שאפשר לקבוע שלושים ימים.

חיים כץ: אני מקווה שדעתו תתקבל ואז נעלה את זה בדיוני הוועדה ונאשר.

חיים כץ: תודה רבה.

חיים כץ: הישיבה נעולה.